SPOROČILO ZA JAVN OST

**77. redna seja Vlade Republike Slovenije**

26. maj 2021

**Poročilo glede opravljenih nadzorov Zdravstvenega inšpektorata Republike Slovenije v zvezi z nadzorom SARS-CoV-2**

V obdobju od 17. do 23. maja 2021 je bilo skupno število opravljenih nadzorov vseh inšpekcijskih organov, določenih v PKP7, 2.696. Izrečenih je bilo 13 prekrškovnih sankcij, 209 opozoril po Zakonu o prekrških in 173 upravnih ukrepov.

Zdravstveni inšpektorat RS je od tega opravil 655 nadzorov, izrekel pa 14 opozoril po Zakonu o prekrških in 10 upravnih ukrepov.

Vir: Ministrstvo za zdravje

**Poročilo Zdravstvenega inšpektorata Republike Slovenije o izvajanju nadzora cepljenja proti COVID-19**

V tednu od 17. do 23. maja 2021 so bili na podlagi prejetih prijav opravljeni štirje nadzori nad izvajanjem cepljenja v skladu s Nacionalno strategijo cepljenja proti COVID-19. Neskladnosti ni bilo ugotovljenih.

Vir: Ministrstvo za zdravje

**Poročilo o ukrepih Policije za preprečevanje širjenja SARS-CoV-2**

Vlada Republike Slovenije je obravnavala Poročilo o ukrepih Policije za preprečevanje širjenja novega koronavirusa (SARS-CoV-2).

Od 18. do 24. maja 2021 je policija prejela 10 prijav o kršitvah odloka, lastnih ugotovitev o kršitvah je bilo 110. Izrekla je 95 opozoril ali ukazov po ZNPPol ali ZNB in uvedla 30 prekrškovnih postopkov po ZNB (PKP5). Policija je v tem obdobju na meji vročila 4656 potrdil o napotitvi v karanteno na domu, kar je za 29,7 odstotkov manj kot teden prej. Glede na državo prihoda je bilo največ napotitev v karanteno na domu izročenih za osebe, ki so pripotovale iz Bosne in Hercegovine (2546), Kosova (935), Severne Makedonije (407), Hrvaške (359), Srbije (231) in Egipta (70). Na mejnih prehodih in kontrolnih točkah je policija zavrnila 93 oseb, kar je za 15,5 odstotkov manj kot teden prej.

V tem času je bilo obravnavanih 105 oseb, ki so nedovoljeno prestopile zunanjo mejo. Letos do 17. maja je policija obravnavala 2155 nezakonitih migrantov. Obravnavala je 56 primerov, v katerih je bilo prijetih 70 tihotapcev ljudi (58 tujcev in 12 slovenskih državljanov) s 486 nezakonitimi migranti. Za 56 tihotapcev ljudi je bil odrejen pripor.

Vir: Ministrstvo za notranje zadeve

**Odlok o finančnem nadomestilu zaradi izpada dohodka nosilcem dopolnilnih dejavnosti na kmetiji**

Vlada Republike Slovenije je izdala Odlok o finančnem nadomestilu zaradi izpada dohodka nosilcem dopolnilnih dejavnosti na kmetiji zaradi posledic drugega vala epidemije COVID-19 za obdobje od 1. februarja 2021 do 30. aprila 2021.

Posledice epidemije COVID-19 in ustavitev javnega življenja so občutili tudi kmetje, ki se ukvarjajo z dopolnilno dejavnostjo na kmetiji. Zaradi epidemije COVID-19 nastajajo velike težave s prodajo in izpadom dohodka na področju posameznih skupin dopolnilnih dejavnosti na kmetijah. Težave se kažejo zlasti na področju dopolnilnih dejavnosti na kmetijah, ki so povezane s turizmom na kmetijah. Kmetije, ki se ukvarjajo s turizmom, so morale začasno prenehati opravljati dejavnosti ponujanja nastanitev in vse gostinske dejavnosti. Poleg teh dejavnosti imajo večji izpad dohodka tudi dopolnilne dejavnosti, povezane s prodajo lastnih proizvodov šolam, vrtcem in drugim organizacijam, ki zagotavljajo prehrano, njihove dejavnosti pa v obdobju epidemije ne potekajo ali se izvajajo v precej zmanjšanem obsegu. Posledice ustavitve javnega življenja se kažejo tudi pri drugih storitvenih dejavnostih, pri katerih je prodaja storitev ali izdelkov povezana z obiski gostov. Kmetije v času ustavitve javnega življenja tako samevajo in so praktično čez noč izgubile dohodek. Kmetije lahko prodajajo svoje pridelke ter v kolikor imajo priglašeno še ustrezno dejavnost, izdelke in pridelke drugih kmetij, ob upoštevanju priporočil Nacionalnega inštituta za javno zdravje (NIJZ), pri čemer ni mogoče nadomestiti izpada prihodkov od prodaje iz naslova prej navedenih.

Do finančnega nadomestila je upravičen nosilec dopolnilne dejavnosti na kmetiji, ki je imel najkasneje na dan 1. 9. 2020 dokončno dovoljenje za opravljanje dopolnilne dejavnosti na kmetiji. Vlagatelj mora izkazovati delež izpada dohodka vsaj v višini 30 % za obdobje od 1. februarja 2021 do 30. aprila 2021 v primerjavi z obdobjem od 1. februarja 2019 do 30. aprila 2019. Obdobje se z letom 2019 primerja zato, ker v tem letu še ni bilo ukrepov iz naslova epidemije COVID-19, ki bi vplivali dohodek.

Finančno nadomestilo se dodeli v obliki pavšala glede na obseg izpada dohodka. Za namene tega odloka se za dohodek šteje ocena dohodka, ugotovljena kot razlika med prihodki od prodaje in normiranimi odhodki v višini 70 %. Za prihodke od prodaje se upošteva vsota izstavljenih računov v posameznem obdobju.

Vir: Ministrstvo za kmetijstvo, gozdarstvo in prehrano

**Odlok o finančnem nadomestilu v prireji govejega mesa zaradi posledic drugega vala epidemije COVID-19**

Vlada Republike Slovenije je izdala Odlok o finančnem nadomestilu v prireji govejega mesa zaradi posledic drugega vala epidemije COVID-19 za obdobje od 1. oktobra 2020 do 31. marca 2021.

Predpis je podlaga za izplačilo nadomestila upravičencem v sektorju govejega mesa, ki so utrpeli izpad dohodka zaradi nestabilnih razmer v sektorju govedoreje. Ocenjujemo, da je bilo obdobje oktober 2020 - marec 2021 za sektor izjemno težko zaradi različnih dejavnikov v celotni verigi. Izpad dohodka v sektorju se predvsem izkazuje z:

* znižanjem koeficienta ekonomičnosti reje,
* znižanjem odkupnih cen goved,
* nižanjem Neto dodane vrednosti (NDV) pri reji goved.

Za obdobje oktober 2020 – marec 2021 se predlaga finančna pomoč v višini 76 evrov na žival preračunano na glavo velike živine, kolikor znaša razlika upada dohodka na podlagi izračuna neto dodane vrednosti Kmetijskega inštituta Slovenije.

Vir: Ministrstvo za kmetijstvo, gozdarstvo in prehrano

**Določena so območja z visokim tveganjem za okužbo z virusom SARS-CoV-2**

Vlada Republike Slovenije je izdala Odlok o določitvi pogojev vstopa v Republiko Slovenijo zaradi zajezitve in obvladovanja nalezljive bolezni COVID-19 in ga objavi v Uradnem listu Republike Slovenije. Odlok začne veljati 30. maja 2021 in velja do vključno 6. junija 2021.

Ključne novosti odloka so: določena sta temno rdeči in rdeči seznam, priznavajo se tudi negativni testi in dokazila o preboleli bolezni iz Srbije. Med izjemami, ki lahko vstopijo v Slovenijo brez napotitve v karanteno in brez negativnega testa, so tudi otroci do 15 leta, ki potujejo v organizirani skupini v spremstvu vzgojitelja, učitelja ali skrbnika.

***Določena so območja z visokim tveganjem za okužbo z virusom SARS-CoV-2***

Na podlagi ocene o epidemiološki situaciji so določena območja, za katera obstaja:

* Visoko tveganje za okužbo z virusom SARS-CoV-2, kjer je stopnja skupno prijavljenih primerov okužbe s SARS-CoV-2 v 14-dnevnem obdobju 500 ali več na 100.000 prebivalcev ali obstaja povečana pojavnost bolj nevarnih različic virusa SARS-CoV-2 ali za območja ni na voljo dovolj informacij za oceno zgornjih meril ali je število opravljenih testov na prisotnost SARS-CoV-2 v zadnjem tednu enako ali nižje od 300 na 100.000 prebivalcev. Gre za temno rdeči seznam, ki je določen v Prilogi 1 odloka.
* Visoko tveganje za okužbo z virusom SARS-CoV-2, kjer je stopnja skupno prijavljenih primerov okužbe s SARS-CoV-2 v 14-dnevnem obdobju med 50 in 150 in stopnja pozitivnih testov na prisotnost SARS-CoV-2 4 % ali višja oziroma stopnja skupno prijavljenih primerov okužbe s SARS-CoV-2 v 14-dnevnem obdobju višja od 150 in nižja od 500 na 100.000 prebivalcev. Gre za rdeči seznam, ki je določen v Prilogi 2 odloka.

***Na vseh mejnih prehodih se priznajo negativni PCR testi in dokazila o preboleli bolezni iz Srbije***

Brez napotitve v karanteno na domu lahko v Slovenijo vstopi tudi oseba, ki ob vstopu predloži:

* dokazilo o negativnem rezultatu testa PCR, ki ni starejši od 48 ur od odvzema brisa, če je izdano v državah članicah Evropske unije, državah članicah schengenskega območja, Avstraliji, Izraelu, Kanadi, Novi Zelandiji, Ruski federaciji, Republiki Srbiji, Združenem kraljestvu Velike Britanije in Severne Irske ali Združenih državah Amerike, na kontrolnih točkah na letalskih povezavah za mednarodni zračni promet pa tudi, če je izdano v Turčiji;
* dokazilo o pozitivnem rezultatu testa PCR, ki je starejši od deset dni, razen, če zdravnik presodi drugače, vendar ni starejši od šest mesecev ali potrdilo zdravnika, da je oseba prebolela COVID-19 in od začetka simptomov ni minilo več kot šest mesecev. Upošteva se dokazilo oziroma potrdilo, če je bilo izdano v državah članicah Evropske unije, državah članicah schengenskega območja, Avstraliji, Izraelu, Kanadi, Novi Zelandiji, Ruski federaciji, Republiki Srbiji, Združenem kraljestvu Velike Britanije in Severne Irske ali Združenih državah Amerike, na kontrolnih točkah na letalskih povezavah za mednarodni zračni promet pa tudi, če je izdano v Turčiji.

***Med izjemami za vstop v Slovenijo brez karantene in brez negativnega izvida testa tudi otroci do 15 leta v organizirani skupini v spremstvu vzgojitelja, učitelja ali skrbnika***

Vstop v Slovenijo se brez napotitve v karanteno na domu dovoli tudi naslednjim kategorijam oseb, ki prihajajo z območja na temno rdečem ali rdečem seznamu:

* otroku, ki še ni dopolnil 15 let in prehaja mejo skupaj z ožjim družinskim članom, ki ni napoten v karanteno na domu oziroma mu ni zavrnjen vstop v Slovenijo, ali v organizirani skupini v spremstvu vzgojitelja, učitelja ali skrbnika, ki ni napoten v karanteno na domu oziroma mu ni zavrnjen vstop v Slovenijo.

Za pripadnike policije ali uslužbence državnega organa, ki se vračajo z napotitve na delo v tujini, ter uslužbence državnih organov in akreditirane novinarje na službeni poti v tujini se črta obveznost testiranja po vstopu v Slovenijo.

**Temno rdeči seznam**

* ***Države članice EU/schengenskega območja***

1. Francoska republika (samo posamezne administrativne enote): administrativna enota Ile-de-France
2. Republika Hrvaška (samo posamezne administrativne enote): administrativna enota Sjeverna Hrvatska
3. Republika Litva (samo posamezne administrativne enote): administrativna enota Sostinės regionas
4. Kraljevina Nizozemska (samo posamezne administrativne enote): administrativne enote Zuid-Holland, Zeeland, Noord-Brabant, Limburg
5. Kraljevina Švedska (samo posamezne administrativne enote): administrativne enote Stockholm, Östra Mellansverige, Småland med öarna, Sydsverige, Västsverige, Mellersta Norrland in Övre Norrland

* ***Tretje države:***

1. Argentinska republika
2. Država Bahrajn
3. Republika Bocvana
4. Večnacionalna država Bolivija
5. Federativna republika Brazilija
6. Republika Čile
7. Arabska republika Egipt
8. Republika Ekvador
9. Kraljevina Esvatini
10. Gruzija
11. Republika Indija
12. Islamska republika Iran
13. Republika Južna Afrika
14. Država Katar
15. Republika Kolumbija
16. Republika Kostarika
17. Država Kuvajt
18. Kraljevina Lesoto
19. Republika Malavi
20. Republika Maldivi
21. Republika Mozambik
22. Zvezna demokratična republika Nepal
23. Republika Paragvaj
24. Republika Peru
25. Republika Sejšeli
26. Sirska arabska republika
27. Republika Sudan
28. Republika Surinam
29. Združena republika Tanzanija
30. Republika Trinidad in Tobago
31. Republika Tunizija
32. Republika Turčija
33. Vzhodna republika Urugvaj
34. Republika Zambija
35. Združene mehiške države
36. Združeno kraljestvo Velike Britanije in Severne Irske
37. Republika Zelenortski otoki
38. Republika Zimbabve

**Rdeči seznam**

* ***Države članice EU/schengenskega območja***

1. Kneževina Andora
2. Republika Avstrija (samo posamezne administrativne enote): administrativne enote Kärnten, Steiermark, Oberösterreich, Tirol in Vorarlberg
3. Kraljevina Belgija
4. Republika Bolgarija
5. Republika Ciper
6. Češka republika (samo posamezne administrativne enote): administrativne enote Jihozápad, Severozápad, Jihovýchod, Střední Morava in Moravskoslezsko
7. Kraljevina Danska (samo posamezne administrativne enote): administrativne enote Hovedstaden, Sjælland, Midtjylland in Nordjylland
8. Republika Estonija
9. Francoska republika (samo posamezne administrativne enote): administrativne enote Centre-Val de Loire, Bourgogne-Franche-Comté, Normandie, Hauts-de-France, Grand Est, Pays de la Loire, Bretagne, Nouvelle-Aquitaine, Occitanie, Auvergne-Rhône-Alpes in Provence-Alpes-Côte d’Azur ter čezmorski ozemlji Guadeloupe in La Réunion
10. Helenska republika (samo posamezne administrativne enote): vse administrativne enote, razen administrativnih enot Voríou Eyéou in Peloponnísou
11. Republika Hrvaška (samo posamezne administrativne enote): administrativna enota Panonska Hrvatska, Jadranska Hrvatska in Grad Zagreb
12. Italijanska republika (samo posamezne administrativne enote): administrativne enote Piemonte, Valle d’Aosta, Lombardia, Campania, Puglia, Basilicata, Calabria, Sicilia, Bolzano/Bozen, Emilia-Romagna, Toscana, Marche in Lazio
13. Republika Latvija
14. Republika Litva (samo posamezne administrativne enote): administrativna enota Vidurio ir vakarų Lietuvos regionas
15. Kneževina Lihtenštajn
16. Veliko vojvodstvo Luksemburg
17. Madžarska
18. Kneževina Monako
19. Zvezna republika Nemčija
20. Kraljevina Nizozemska (samo posamezne administrativne enote): administrativne enote Groningen, Friesland, Drenthe, Overijssel, Gelderland, Flevoland, Utrecht in Noord-Holland
21. Kraljevina Norveška (samo posamezne administrativne enote): administrativni enoti Oslo in Vestfold og Telemark
22. Republika Poljska (samo posamezne administrativne enote): vse administrativne enote, razen administrativne enote Podkarpackie
23. Republika San Marino
24. Slovaška republika
25. Sveti sedež (Vatikanska mestna država)
26. Kraljevina Španija (samo posamezne administrativne enote): administrativne enote Andalucía, Aragón, Castilla y León, Castilla-La Mancha, Cataluña, La Rioja, Madrid, Melilla, Navarra in País Vasco
27. Kraljevina Švedska (samo posamezne administrativne enote): administrativna enota Norra Mellansverige
28. Švicarska konfederacija

* ***Tretje države***

1. Islamska republika Afganistan
2. Ljudska demokratična republika Alžirija
3. Republika Angola
4. Republika Armenija
5. Azerbajdžanska republika
6. Zveza Bahami
7. Ljudska republika Bangladeš
8. Republika Belorusija
9. Belize
10. Republika Benin
11. Bosna in Hercegovina
12. Kraljevina Butan
13. Burkina Faso
14. Republika Burundi
15. Republika Čad
16. Republika Črna gora
17. Republika Džibuti
18. Republika Ekvatorialna Gvineja
19. Država Eritreja
20. Etiopija
21. Republika Filipini
22. Gabonska republika
23. Republika Gambija
24. Republika Gana
25. Republika Gvatemala
26. Republika Gvineja
27. Republika Gvineja Bissau
28. Kooperativna republika Gvajana
29. Republika Haiti
30. Republika Honduras
31. Republika Indonezija
32. Republika Irak
33. Republika Jemen
34. Hašemitska kraljevina Jordanija
35. Kanada
36. Republika Kazahstan
37. Republika Kamerun
38. Republika Kenija
39. Kirgiška republika
40. Zveza Komori
41. Demokratična republika Kongo
42. Republika Kongo
43. Demokratična ljudska republika Koreja (Severna Koreja)
44. Republika Kosovo
45. Republika Kuba
46. Libanonska republika
47. Republika Liberija
48. Libija
49. Republika Madagaskar
50. Republika Severna Makedonija
51. Malezija
52. Republika Mali
53. Islamska republika Mavretanija
54. Kraljevina Maroko
55. Moldavija, Republika
56. Mongolija
57. Republika Namibija
58. Republika Nikaragva
59. Republika Niger
60. Zvezna republika Nigerija
61. Sultanat Oman
62. Islamska republika Pakistan
63. Republika Panama
64. Neodvisna država Papua Nova Gvineja
65. Ruska federacija
66. Republika Salvador
67. Demokratična republika Sao Tome in Principe
68. Kraljevina Saudova Arabija
69. Republika Senegal
70. Republika Sierra Leone
71. Republika Slonokoščena obala
72. Zvezna republika Somalija
73. Republika Srbija
74. Srednjeafriška republika
75. Republika Južni Sudan
76. Sveta Lucija
77. Demokratična socialistična republika Šrilanka
78. Republika Tadžikistan
79. Demokratična republika Vzhodni Timor
80. Togoška republika
81. Turkmenistan
82. Ukrajina
83. Republika Uzbekistan
84. Bolivarska republika Venezuela
85. Združeni arabski emirati
86. Združene države Amerike

Vir: Ministrstvo za notranje zadeve

**Odlok o začasni prepovedi ponujanja in prodajanja blaga in storitev potrošnikom v Republiki Sloveniji**

Vlada je z namenom omejitve gibanja prebivalstva in zaradi zajezitve in obvladovanja epidemije covid-19 sprejela nov Odlok o začasni prepovedi ponujanja in prodajanja blaga in storitev potrošnikom v Republiki Sloveniji. Ponovno se sproščajo dejavnosti v skladu z Načrtom sproščanja ukrepov ob pojenjanju pandemije covid-19 z dne 7. januarja 2021, kot je bil spremenjen dne 9. aprila 2021.

Od ponedeljka, 31. maja 2021 bo izvajanje kongresne dejavnosti dovoljeno pod nekoliko drugačnimi pogoji. Zaposleni bodo morali izpolnjevati pogoj PCT (preboleli, cepljeni, testirani), število oseb v zaprtih javnih prostorih oziroma na odprtih površinah s fiksnimi sedišči pa bo omejena na 50 % zasedenosti zmogljivosti sedišč. Pri tem bo moralo biti med osebami eno sedišče prosto. Navedeni omejitvi ne bosta veljali na odprtih površinah, kjer ni fiksnih sedišč. Tam bo med postavljenimi sedišči najmanj 1 meter razdalje.

Medosebna razdalja med osebami, ki niso na sediščih, mora biti najmanj 1,5 metra, poleg tega pa se pri izvajanju kongresne dejavnosti v notranjih prostorih tudi za potrošnike določa izpolnjevanje pogoja PCT.

Osebe iz istega gospodinjstva bodo v vsakem primeru lahko sedele skupaj, med njimi medosebna razdalja seveda ni določena.

Vir: Ministrstvo za gospodarski razvoj in tehnologijo

**Vlada sprejela Odlok o spremembah določenih odlokov, izdanih na podlagi Zakona o nalezljivih boleznih**

Z Odlokom o spremembah določenih odlokov, izdanih na podlagi Zakona o nalezljivih boleznih se podaljšuje veljavnost odlokov, ki so sprejeti na podlagi Zakona o nalezljivih boleznih, in s tem ukrepov, ki so vsebovani v teh odlokih. Vsebina odlokov ostaja nespremenjena, le za sedem dni se podaljšuje veljavnost ukrepov, ki jih vsebujejo.

S tem odlokom se do 6. junija 2021 podaljšuje veljavnost ukrepov iz naslednjih odlokov:

* Odlok o začasni omejitvi ponujanja kulturnih storitev končnim uporabnikom v Republiki Sloveniji;
* Odlok o začasni omejitvi kolektivnega uresničevanja verske svobode v Republiki Sloveniji,
* Odlok o začasni prepovedi zbiranja ljudi zaradi preprečevanja okužb s SARS-CoV-2;
* Odlok o omejitvah in načinu izvajanja ponujanja in prodajanja blaga in storitev neposredno potrošnikom na področju voznikov in vozil v Republiki Sloveniji;
* Odlok o omejitvah in načinu izvajanja javnega prevoza potnikov na ozemlju Republike Slovenije;
* Odlok o začasnih ukrepih za zmanjšanje tveganja okužbe in širjenja okužbe z virusom SARS-CoV-2;
* Odlok o obvezni namestitvi razpršilnikov za razkuževanje rok v večstanovanjskih stavbah.

Vlada se tedensko seznani s strokovnim mnenjem Strokovne skupine za zajezitev in obvladovanje epidemije COVID-19 pri Ministrstvu za zdravje o utemeljenosti ukrepov za zajezitev in obvladovanje epidemije nalezljive bolezni COVID-19. Na podlagi zadnje ocene se je Vlada RS odločila za podaljšanje veljavnosti odlokov, ki so sprejeti na podlagi Zakona o nalezljivih boleznih, in s tem ukrepov, ki so vsebovani v navedenih odlokih.

Vir: Ministrstvo za zdravje

**Ukrep čakanja na delo podaljšan še za en mesec**

Vlada Republike Slovenije je sprejela Sklep o podaljšanju ukrepa delnega povračila nadomestila plače delavcem na začasnem čakanju na delo za mesec junij in ga objavi v Uradnem listu Republike Slovenije.

Ocenjuje se, da bo ukrep delnega povračila nadomestila plače delavcem na začasnem čakanju na delo tudi v prihodnje zmanjšal tveganje, da bi se podjetja, ki se zaradi covid-19 krize soočajo z nizkim povpraševanjem ali negativnimi šoki v produktivnosti, odločala za odpuščanje delavcev. Učinki interventnih ukrepov na trg dela so spodbudni, saj so omejili rast brezposelnosti. Brez sprejetih ukrepov, predvsem ukrepa povračila nadomestila plače delavcem na začasnem čakanju na delo, ki ga delodajalci prepoznavajo kot koristnega, bi se kriza zagotovo odrazila v večjem številu brezposelnih oseb.

Ukrep, katerega veljavnost je bila v sklopu osmega protikoronskega paketa ponovno podaljšana, je omejil rast brezposelnosti tudi v prvih mesecih leta 2021.

Delodajalci so v okviru osmega protikoronskega zakona (t. i. PKP 8, ki se izvaja od 5. februarja 2021) do vključno 3. maja 2021 za koriščenje ukrepa začasnega čakanja na delo na zavod oddali 27.860 vlog, za nekaj več kot 93.540 zaposlenih.

Po vseh protikoronskih zakonih je zavod do vključno 20. maja 2021 za ukrep povračila nadomestila plače delavcem na začasnem čakanju na delo delodajalcem izplačal 533,1 mio EUR, in sicer 31.605 delodajalcem za 214.128 zaposlenih (ena oseba oziroma en delodajalec je štet enkrat).

Trenutne epidemiološke razmere, stanje na trgu dela, ki je vezano na okrevanje gospodarstva (in ki je kljub odpravi nekaterih omejitvenih ukrepov na področju gospodarstva še vedno nezadovoljivo) ter pozitivni odzivi delodajalcev nakazujejo na to, da je ukrep delnega povračila nadomestila plače delavcem na začasnem čakanju na delo še vedno potreben, zato se predlaga njegovo podaljšanje do 30. junija 2021.

Predvidene finančne posledice podaljšanja ukrepa delnega povračila nadomestila plače za čas začasnega čakanja na delo za mesec junij 2021 so ocenjene v skupni višini 28 mio evrov (ob predpostavki, da bo v mesecu juniju v ukrep vključenih 40.000 delavcev in da država delodajalcu povrne v povprečju 700 evrov na zaposlenega delavca, ki je na začasnemu čakanju na delo).

Vir: Ministrstvo za delo, družino, socialne zadeve in enake možnosti